Kampung Teluk Bakong

Kampung Teluk Bakong merupakan sebuah kampung yang terletak di Bota Kanan, Perak Darul Ridzuan.

 Asal Usul Kampung Teluk Bakong 
Tiada satu pun dokumen bertulis yang menceritakan bagaimana Kampung Telok Bakong memperolehi namanya, dan mempunyai cerita masing-masing tentang asal usul nama Kampung Telok Bakong ini diperolehi.

 Cerita Asal usul 1. 

Pada masa dulu kampung ini banyak ditumbuhi dengan pokok bunga Bakong dan hampir setiap rumah di Telok Bakong menanam pokok bunga ini. Kemungkinan besar penduduk kampung menggunakannya bagi tujuan perubatan,kerana dari akar/ubi pokok bunga ini mempunyai khasiat tersendiri. Pokok bunga Bakong ini boleh merawat beberapa penyakit seperti luka kecil,sakit pinggang dan tersalah urat serta khasiat yang lainnya.

Di Tebing Tasik Air Mati di Changkat Melintang pula terdapatnya teluk yang dilindungi oleh Pulau Tabuan, jadi dengan melihat kedamaian tasik serta terlindung serta berteluk maka dari sini digabungkan Teluk dengan bunga Bakong yang menjadikan ianya nama Teluk Bakong yang bermaksud tempat atau kampung yang selamat dan damai dengan penduduknya bersatu padu umpama perdu bunga bakong dengan bunga putih diatas perdu mewar-warkan kewangian ketika berbunga dan lambang kesucian warna putih bunga tersebut.

 Cerita Asal Usul 2. 
Disepanjang tebing Air Mati hingga ke muara sungai Perak terdapat banyak pokok kangkung yang tumbuh liar yang mudah diperolehi untuk kegunaan harian bagi ubat sakit mulut dan sayuran masakan (menyayor). Bagaimana pula pokok kangkung boleh mengubat sakit mulut (bibir pecah-pecah) adalah dengan mematahkan batang kangkung dan mencecahkan getah kangkung ke bibir mulut yang sakit dan pecah. Iaitu menggunakan getah kangkung liar untuk merawat sakit mulut/bibir orang-orang dulu, apabila penulis mencuba rawatan seperti yang dinyatakan adalah amat pedihnya dan sakit bibir penulis.

Kawasan sungai di sebelah tebing padang kerbau (atau waktu itu dipanggil pucuk - ara licin) mempunyai teluk dan airnya berpusar kerana kedalaman paras airnya waktu itu, dengan adanya teluk dan kangkung liar berkenaan maka ketua-ketua puak waktu itu menyebut teluk dan kangkung berselang seli. Ada yang sebut bankung, bakung dan kangkung dan sampai suatu masa menjadi sebutan Teluk Bakong dan lahirlah nama Kampung Teluk Bakong. Oleh kerana kedua-dua tebing sungai adalah keturunan atau waris yang sama, nama Teluk telah diambil oleh puak waris Teluk Bakong dan tebing kiri pula dinamakan Bakong sahaja. Disini perlu dinyatakan bahawa penduduk di Kampung Bakong adalah juga puak waris orang Teluk Bakong atau satu keturunan yang sama.

 Cerita Asal Usul 3. 
Yang paling ramai menceritakan asal-usul Kampung Teluk Bakong adalah dengan cerita begini :-

Semua penduduk ketika itu tinggal di tepi tebing sungai bagi memudahkan urusan harian bagi mengayuh sampan atau perahu, mandi, membasuh pakaian serta membuang sisa buangan ke dalam sungai. Jika dilihat di tebing sungai terdapatnya teluk, sama ada di Air Mati atau di tebing Wan Lamah dan orang tua-tua dulu menjalankan perubatan banyak menggunakan pokok bunga bakong yang tumbuh meliar di sekitar kampung serta khasiatnya yang mujarab menyembuhkan penyakit orang-orang kampung waktu itu. Oleh yang demikian dua perkara ini disatukan untuk menjadi nama kampung oleh ketua waktu itu untuk menjadi nama Kampong Teluk Bakong.

 Lokasi Pelancongan Padang Koba, Teluk Bakong 
Padang Koba, Teluk Bakong 

Padang Koba terletak di Kampung Teluk Bakong, Bota Kanan, Perak merupakan salah satu lokasi yang sering menjadi tumpuan ramai untuk bersantai dan beriadah. Kawasan ini terkenal sebagai tempat yang sesuai untuk berkelah, bermain layang-layang, dan menikmati pemandangan indah, menjadikannya destinasi pilihan penduduk setempat dan pelancong.thumb|Padang Koba, Telok Bakong

Aktiviti Riadah

Padang Koba adalah lokasi yang popular untuk aktiviti keluarga seperti berkelah, bermain layang-layang, dan berjalan-jalan. Pemandangannya yang indah dan suasananya yang damai menjadikannya tempat yang sesuai untuk bersantai. Selain itu, pada waktu-waktu tertentu, kawasan ini juga menjadi tempat bagi pelbagai acara dan perhimpunan komuniti.

Lokasi Penggambaran

Padang Koba turut menarik perhatian industri perfileman Malaysia. Beberapa produksi filem dan drama terkenal telah memilih tempat ini sebagai lokasi penggambaran. Antara produksi yang pernah menjalani penggambaran di sini adalah filem epik Mat Kilau dan telemovie 19 Puasa. Kecantikan semula jadi serta suasana kampung yang klasik menjadikan Padang Koba sesuai untuk latar filem yang bertemakan sejarah dan kehidupan desa.

Daya Tarikan

Padang Koba dikelilingi oleh keindahan alam semula jadi yang menghijau, pohon-pohon besar, dan pemandangan matahari terbenam yang menakjubkan. Hal ini menjadikan Padang Koba sebagai tempat yang ideal bagi sesiapa yang mencari ketenangan dan ingin melarikan diri dari kesibukan bandar.
Kategori:Kampung di Perak